Det oplyser formand for FFI Håndbold, Claus Fonseca, der tilføjer, at FFI selvfølgelig er kede, af at Vendsyssel Håndbold går konkurs. - Vi ser det som en ny mulighed for at få kvindehåndbold på topplan tilbage i FFI regi. Vi har i mange år savnet, at der var et flagskib, som klubbens dygtige ungdomsspillere kunne spejle sig i, lyder det fra Claus Fonseca og tilføjer: - Vi er ikke bange for at tænke stort. Pigehåndbold er populært i området, og målet er at vende tilbage til toppen af 1. division, hvem ved. Konkursen betyder, at holdet tvangsnedrykkes og dermed er i 3. division. Satser seriøst og struktureret Bestyrelsen i FFI vil frem mod sommer arbejde på at lave en bæredygtig langsigtet strategi, hvor visionerne for både dameholdet og ungdomsholdene bliver tænkt sammen, så man sikrer, at klubben i løbet af få år selv kan levere størstedelen af spillerne til klubbens førstehold. - Vi ønsker at skabe et seriøst og struktureret træningsmiljø for vores ungdomshold, som forhåbentlig vil udklække dygtige seniorspillere, siger Claus Fonseca. Lige nu arbejder vi meget målrettet med at skabe de rigtige rammer for næste sæsons U15 og U17, hvor vi satser hårdt på at være repræsenteret i 1. division for begge holds vedkommende. Han har allerede talt med den tidligere cheftræner hos Vendsyssel Håndbold, Olivera Kecman, som ifølge FFI formanden godt kan se sig selv have en rolle i klubben - både som frontfigur for talentudviklingen og som træner for det nye 3. divisionshold.

Opsummering:
FFI Håndbold er klar til at samle bolden op, efter Vendsyssel Håndbold har indgivet en konkursbegæring.